Ole Barman
Store norske leksikon,Språk og litteratur,Norsk og samisk litteratur,Norges litteratur 1900-1960
Ole Barman var forfattar, lensmann, dramatikar og teatersjef. Han var sjef for Det Norske Teatret i to sesongar i 1950-åra, med permisjon frå stillinga som lensmann i Bærum.
Barman debuterte i 1918 med teaterstykket Mormonaren. Ein av romanane hans vart dramatisert og oppført både på Det Norske Teatret og i NRK. Men Barman var ikkje noko utprega teatermenneske, han vart tilsett på bakgrunn av at han hadde brei og allsidig organisasjonserfaring. Han hadde sete i styret for Det Norske Teatret, i styret for Den norske Forfatterforening og i styret for Norsk Bokmannslag, og han hadde vore med på å starte opp Norske Dramatikeres Forbund.Sjefstida hans fall i ei vanskeleg tid. Barman sleit både kunstnarleg og kommersielt, med eit heiderleg unntak i Asbjørns Toms dramatisering av Alf Prøysens Trost i taklampa (1952), som trekte fulle hus i lang tid og representerte ei kjærkomen fornying av Det Norske Teatrets folkekomedietradisjon.Barman var lensmann i Bærum frå 1939–1967 og formann i Norges Lensmannslag frå 1938–1952. Barman gav ut novellesamlingane Han Kristafor-Knut og andre karar (1927), Sjørop (1928) og Draumen (1968), og romanane Fast i fjellet (1930) og Ein mann gjekk heim (1933). Les meir i Store norske leksikon norsk teaterhistorie Norges litteraturhistorie